กรมวิชาการเกษตร เคลียร์ปมไต้หวันห้ามเข้ามังคุดไทยได้สำเร็จ โดยใช้ผลงานวิจัยกำจัดแมลงวันผลไม้ด้วยวิธีอบไอน้ำสยบไข่แมลงวัน เปิดตลาดให้ราชินีผลไม้ไทยส่งออกล็อตแรกได้กรกฏาคมนี้ ไม่น้อยกว่า 65 ตัน คิดเป็นมูลค่า 10 ล้านบาท
นางสาวเสริมสุข สลักเพ็ชร์ อธิบดีกรมวิชาการเกษตร เปิดเผยว่า มังคุดเป็นผลไม้ที่มีรสชาติอร่อยเป็นที่นิยมของชาวต่างชาติโดยเฉพาะอย่างยิ่งไต้หวัน ซึ่งที่ผ่านมาไต้หวันได้นำเข้ามังคุดจากประเทศไทยเป็นอันดับต้นๆ อย่างไรก็ตามในเดือนพฤษภาคม พ.ศ. 2546 สำนักงานกักกันและตรวจสอบสุขอนามัยพืชและสัตว์ไต้หวันได้ออกประกาศห้ามนำเข้ามังคุดจากประเทศไทยไปจำหน่ายที่ไต้หวัน โดยมีผลบังคับใช้ตั้งแต่วันที่ 1 พฤศจิกายน 2546 ด้วยเหตุผลมังคุดเป็นพืชอาศัยของแมลงวันผลไม้ ซึ่งเป็นศัตรูพืชกักกันของไต้หวัน(จำนวน ๔ ชนิด ได้แก่ Bactrocera carambolae, B. papayae, B. correcta และ B. zonata)         ทั้งนี้ ภายหลังจากไต้หวันยกเลิกการนำเข้ามังคุดจากประเทศไทย กรมวิชาการเกษตรได้เสนอวิธีการจัดการความเสี่ยงต่อการป้องกันและกำจัดแมลงวันผลไม้ให้ไต้หวันพิจารณาหลายวิธี โดยไต้หวันให้การยอมรับวิธีการอบไอน้ำปรับสภาพความชื้นสัมพัทธ์ ที่อุณหภูมิ 46 องศาเซลเซียส นาน 58 นาที ก่อนการส่งออก ซึ่งวิธีการจัดการความเสี่ยงดังกล่าวเป็นวิธีการเดียวกับที่ดำเนินการส่งออกมังคุดไปประเทศญี่ปุ่น ทำให้จะเริ่มส่งออกมังคุดสดในล็อตแรกได้ประมาณเดือนกรกฏาคม นี้ โดยคาดว่าในปี 2562 ไต้หวันจะมีการนำเข้ามังคุดจากไทยไม่ต่ำกว่า 65 ตัน คิดเป็นมูลค่าไม่น้อยกว่า 10 ล้านบาท        สำหรับผู้ประกอบการที่ต้องการส่งออกมังคุดไปไต้หวันแต่ไม่มีโรงงานอบไอน้ำ สามารถติดสอบถามข้อมูลเพิ่มเติมได้ที่ กลุ่มวิจัยการกักกันพืช สำนักวิจัยพัฒนาการอารักขาพืช กรมวิชาการเกษตร โทร 02 940 6770ต่อ 141 ,142 ตั้งแต่บัดนี้เป็นต้นไป